《题李思训寒江晚山图》
元代·邓文原

李唐王孙重毫素，爱写寒江千万树。上有蓬莱五色云，下有仙家几庭户。

清霜点作秋满林，咫尺瑶窗起烟雾。西风吹动晚山苍，归舟掩映犹堪数。

迢迢锦水汎双凫，漠漠青天飞雪鹭。人间画手非不多，谁似李侯得真趣。

李侯宿世列仙俦，更有何人同出处。徽庙题来字字真，把玩殷勤乃奇遇。

斯图斯景世莫传，古汴荒凉风景暮。眼中人事已非前，画里山川尚如故。

老我披图一怆然，落日长歌漫为赋。

作者简介：邓文原（公元1258年至1328年），字善之，一字匪石，人称素履先生，绵州（今四川绵阳）人，又因绵州古属巴西郡，人称邓文原为“邓巴西”。其父早年避兵入杭，遂迁寓浙江杭州，或称杭州人。历官江浙儒学提举、江南浙西道肃政廉访司事、集贤直学士兼国子监祭酒、翰林侍讲学士，卒谥文肃。其政绩卓著，为一代廉吏，其文章出众，也堪称元初文坛泰斗，《元史》有传。著述有《巴西文集》、《内制集》、《素履斋稿》等。